Хокеј на леду на Зимским олимпијским играма 1956.
Хокејашки турнир на Зимским олимпијским играма 1956. био је осми по реду олимпијски турнир у хокеју на леду у организацији Светске хокејашке федерације (ИИХФ). Турнир се одржао као део програма Зимских игара VII олимпијаде чији домаћин је била држава Италија и град Кортина д'Ампецо − од 25. јануара до 4. фебруара. Такмичење је уједно представљало и 23. по реду турнир за титулу светског првака, док су се европске селекције такмичиле и за 34. титулу првака Европе. Био је то други пут да је Италија организовала светско првенство у хокеју на леду.